Document ID: 32014R0217

KOMISSION ASETUS (EU) N:o 217/2014,
annettu 7 päivänä maaliskuuta 2014,
asetuksen (EY) N:o 2073/2005 muuttamisesta sian ruhojen salmonellan osalta
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon elintarvikehygieniasta 29 päivänä huhtikuuta 2004 annetun Euroopan parlamentin ja neuvoston asetuksen (EY) N:o 852/2004 (1) ja erityisesti sen 4 artiklan 4 kohdan,
sekä katsoo seuraavaa:
(1)
Komission asetuksessa (EY) N:o 2073/2005 (2) säädetään tiettyjä mikro-organismeja koskevista mikrobiologisista vaatimuksista ja täytäntöönpanosäännöistä, joita elintarvikealan toimijoiden on noudatettava asetuksen (EY) N:o 852/2004 4 artiklassa tarkoitettujen yleisten ja erityisten hygieniavaatimusten osalta, ja erityisesti sian ruhojen salmonellaa koskevista prosessin hygieniavaatimuksista teurastuksen aikaisen saastumisen hallitsemiseksi.
(2)
Euroopan elintarviketurvallisuusviranomainen, jäljempänä ’EFSA’, antoi 3 päivänä lokakuuta 2011 tieteellisen lausunnon (3) kansanterveyteen liittyvistä vaaroista, jotka on otettava huomioon (sian)lihan tarkastuksessa; siinä määritellään salmonella suureksi vaaraksi kansanterveydelle sianlihan kulutuksen yhteydessä ja annetaan suositus, jonka mukaan sian ruhojen saastumista salmonellalla on torjuttava. EFSA suosittelee muun muassa tiukentamaan prosessin hygieniavaatimuksia sian ruhojen salmonellan osalta.
(3)
Jotta salmonellan esiintyvyyttä sian ruhoissa voidaan vähentää, hygieniavalvontaa teurastuksen aikana olisi tehostettava Euroopan parlamentin ja neuvoston asetusten (EY) N:o 853/2004 ja (EY) N:o 854/2004 ja komission asetuksen (EY) N:o 2074/2005 liitteiden muuttamisesta 7 päivänä maaliskuuta 2014 annetun komission asetuksen (EU) N:o 218/2014 (4) säännösten mukaisesti, ja tämän seurauksena positiivisten näytteiden määrän olisi vähennyttävä.
(4)
Asetuksessa säädettyihin vaatimuksiin sisältyy elintarvikealan toimijoita koskevien nykyisten käytäntöjen mukauttaminen. Sen vuoksi on aiheellista sallia, että tämän asetuksen soveltamisen aloittamista lykätään.
(5)
Sen vuoksi asetusta (EY) N:o 2073/2005 olisi muutettava.
(6)
Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset, eikä Euroopan parlamentti tai neuvosto ole vastustanut niitä,
ON HYVÄKSYNYT TÄMÄN ASETUKSEN:
1 artikla
Korvataan asetuksen (EY) N:o 2073/2005 liitteessä I olevan 2 luvun 2.1.4 kohta seuraavasti:
”2.1.4
Sian ruhot
Salmonella
50 (5)
3 (6)
Ei esiinny ruhossa testatulla alueella
EN/ISO 6579
Ruhot teurastuksen jälkeen ennen jäähdytyksen alkua
Teurastuksen hygieniatason parantaminen ja prosessivalvonnan, eläinten alkuperän sekä alkuperätilojen bioturvallisuustoimien tarkistus”
2 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Sitä sovelletaan 1 päivästä kesäkuuta 2014.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 7 päivänä maaliskuuta 2014.

Labels: 0
17
6